**בס'ד**

לעילוי נשמת

בן דודי היקר

**אלדד שלו ז''ל**

במלאת **עשרים וארבע שנים** לפטירתו

בכ' אלול תשנ''ה

****

**זמני השבת**

**הדלקת נרות**

**ירושלים 18:04**

**ת''א 18:19**

**צאת השבת ת''א**

**19:16**

**![parasha[1]]()**

**שולחן שבת - לפרשת כי תבוא**

**מאת הרב אילן אלסטר**

**רב בית המדרש הקהילתי כפר אברהם פתח תקוה**

 **רעיון מהפרשה**: בפרשת השבוע כתובות ברכות וקללות. הקללות באות כעונש : "וְהָיָה אִם לֹא תִשְׁמַע בְּקוֹל ה' אֱ-לֹהֶיךָ לִשְׁמֹר לַעֲשׂוֹת אֶת כָּל מִצְוֹתָיו וְחֻקֹּתָיו אֲשֶׁר אָנֹכִי מְצַוְּךָ הַיּוֹם וּבָאוּ עָלֶיךָ כָּל הַקְּלָלוֹת הָאֵלֶּה וְהִשִּׂגוך(דברים כ''ח טו).

בהמשך הפרק נאמר שהעונשים באו : " תַּחַת אֲשֶׁר לֹא עָבַדְתָּ אֶת ה' אֱ-לֹהֶיךָ בְּשִׂמְחָה וּבְטוּב לֵבָב וְעָבַדְתָּ אֶת אֹיְבֶיךָ אֲשֶׁר יְשַׁלְּחֶנּוּ ה' בָּךְ בְּרָעָב וּבְצָמָא וּבְעֵירֹם וּבְחֹסֶר כֹּל וגו'' (שם מז - מח).

ויש לשאול: מדוע העדר השמחה מביאה את עם ישראל לעבור על מצוות ה' באופן שמביא עליהם קללות?

אמנם עבודת ה' בשמחה היא מדריגה בעבודת ה' אך סוף סוף גם עבודה בלי שמחה נחשבת עבודת ה'? ומדוע עם ישראל נענש על כך שיצטרך לעבוד את אויביו בתנאים קשים במקום לעבוד את ה'?

ויש לומר על פי רש''י שהתוכחה היא שהיה להם כל טוב ואם לא עובדים את ה' בשמחה כאשר יש במצב זה יש כאן חסרון של הכרת הטוב שנתן לנו בורא עולם.

ויש להוסיף שנאמר לעיל בפרשה לגבי מצות הבכורים ''ושמחת בכל הטוב'', וכאן יש תוכחה שעם ישראל לא עבד את ה' בשמחה , ויש לומר שכאשר לא מכירים בטוב אין שמחה , וכאשר אין הכרת הטוב זו כפיות טובה כלפי הקב''ה וכפיות טובה היא מידה רעה וכמו שכותב ספר החנוך לגבי מצות כיבוד הורים. זו לשונו במצוה ל''ג : "משרשי מצוה(=טעם מצוה זו) שראוי לו לאדם שיכיר ויגמול חסד למי שעשה עמו טובה ולא יהיה נבל ומתנכר וכפוי טובה, שזו מידה רעה ומאוסה בתכלית לפני אלקים ואנשים".

זאת ועוד, הכרת הטוב יכולה להביא את האדם לידי כפירה בקב''ה . חז''ל אומרים שכל הכופר בטובתו של חבירו סופו שכופר בטובתו של מקום(=הקב''ה).

וכך כתוב במדרש פסיקתא זוטרתא (לקח טוב שמות פרק א) (''ויקם מלך חדש'') "אשר לא ידע את יוסף". כמו (=כאילו)שלא ידע את יוסף, שהרי יוסף הביא את הכסף ביתה פרעה, וקנה כל אדמת מצרים לפרעה, ותיקן עליהם מס, שנאמר: 'ונתתם חמישית לפרעה' (בראשית מז, כד) והוא כפר בטובה . לפיכך כתוב: 'אשר לא ידע את יוסף', וכשם שכפר ביוסף, כך כפר בבורא הכל, שהרי אמר לו יוסף: 'את אשר הא-להים עושה הגיד לפרעה' (שם מא, כה), והוא אמר (=למשה ואהרון ): 'לא ידעתי את ה'' – ארורים הם הרשעים, שהם כפויי טובה, שכופרים במי שעשה עמהם טובה". בתחילה פרעה כפר בטובת יוסף ואח"כ כפר בטובתו של הבורא.

אם כן החסרון של עבודת ה' בשמחה ובטוב לבב נובא מכפיות טובה כלפי בורא על כל הטוב שהטיב עם עם ישראל וכפיות טובה זו הביאה ל "וְהָיָה אִם לֹא תִשְׁמַע בְּקוֹל ה' אֱ-לֹהֶיךָ לִשְׁמֹר לַעֲשׂוֹת אֶת כָּל מִצְוֹתָיו וְחֻקֹּתָיו" וגו'.

לאור האמור לעיל על הקשר בין השמחה בהבאת הבכורים ובין הכרת הטוב כלפי הקב''ה יש לבאר את דברי חז''ל במדרש תנחומא : צפה משה ברוה"ק וראה שבהמ"ק עתיד ליחרב והביכורים עתידין ליפסק עמד והתקין לישראל שיהיו מתפללין שלש פעמים בכל יום.

וכתב בספר שם משמואל בפרשתנו לבאר את הדבר לפי המדרש בבראשית רבה (א' , ד) שדורש את הפסוק ''בראשית ברא אלוקים את השמים ואת הארץ'' , אין ראשית אלא ביכורים – בשביל בכורים.

ואומר השם משמואל : '' והנה זה הוא עיקר הכוונה בבריאת שמים וארץ להיות האדם מודה להשי"ת שבראו מצד החסד וכו'... וזהו שבזכות ביכורים נברא העולם, שהענין מה שביכורים מורים עליו זוהי כוונת הבריאה. ...וע"כ כשראה מרע"ה שביכורים עתידין ליבטל ביקש תקנה, ואף שהרבה מצוות בטלות בחורבן בהמ"ק, נרגש יותר (=דאג יותר)על ביטול מצות ביכורים והוא לגודל מעלתה, ולכך התקין שלש תפלות, דתפלות אבות תקנום, אברהם שחרית, יצחק מנחה, יעקב ערבית, וכל אחד ואחד מהם השיג מעלה יותר. דכל ענין תפלה היא ביטול והכנעה להשי"ת'' ...

ולכן חשובה השמחה בעבודת ה' שהיא באה מתוך הכרת הטוב של האדם לבורא על הטובות שהקב''ה מטיב עמנו בכל רגע כי זו התכלית שלנו בעולם הזה להודות לקב''ה בכל דבר ודבר.

  **שאלת השבוע** –אישה שקשה לה לבוא לבית הכנסת ואים לתקוע לה בביתה מי יברך על התקיעות האישה או התוקע?

תשובה: ראשית יש לברר האם יש בכלל מקום לברך כאשר אישה שומעת תקיעות שופר?

א. תקיעת שופר היא מצות עשה שהזמן גרמא ונשים פטורות. וכן כתב השולחן ערוך אורח חיים תקפ''ט ב - אשה פטורה (=ממצות תקיעת שופר) משום דהוי מצות עשה שהזמן גרמא.

ב. בשו''ת רבי עקיבא איגר סי' א' בהשמטות כתב שרוב הנשים קבלו על עצמם לשמוע קול שופר. וכתבו הפוסקים שמעיקר הדין אין צריכה לשמוע אלא שלשים קולות. לצאת ידי החובה שקבלו על עצמן.

ג.כאשר אישה תוקעת לעצמה או לחבירתה או שתוקעים לה: לגבי הברכה - נחלקו הראשונים ונחלקו השולחן ערוך והרמ''א. לדעת השולחן ערוך אישה לא יכולה לברך על תקיעת שופר ולדעת הרמ''א אישה יכולה לברך.

וכן כתוב בשולחן ערוך בסעיף ו' : אע"פ שנשים פטורות יכולות לתקוע וכן אחר שיצא כבר יכול לתקוע להוציאן אבל אין מברכות ולא יברכו להן.

ד. הרמ''א חולק וכתב שם בהגה: והמנהג שהנשים מברכות על מצות עשה שהזמן גרמא ע"כ גם כאן מברכות לעצמן אבל אחרים לא יברכו להן אם כבר יצאו. ואין תוקעין רק לנשים אבל אם תוקעין לאיש המחוייב מברכין לו אע"פ שכבר יצאו כמו שנתבאר סימן תקפ"ה סעיף ב' הגה א' (ד"ע):

ו.הפוסקים מבארים (מובא במשנה ברורה סעיף קטן ח' ) את החידוש בפסק השולחן ערוך: כיון שנשים פטורות מן המצוה היה מקום לומר שיש חילול יום טוב כאשר תוקעים להן בראש השנה (=בתקיעה בשופר בראש השנה שלא לצורך יש איסור דרבנן). אך כיון שאמרו חז''ל גדול המצווה ועושה ממי שאינו מצווה עושה, למדו מכאן שגם מי שמקיים מצוה אף על פי שאינו מצווה עושה יש לו שכר, כלומר יש צד של מצוה בעשייתו ולכן מותר לאישה לתקוע בשופר בראש השנה.

ולכן איש שכבר תקע ויצא ידי חובת המצוה יכול לתקוע לאישה.

ז.הרמ''א פוסק שאיש שיצא בתקיעות שופר לא יברך לאישה אלא היא תברך לעצמה. טעם הדבר . שאדם שיצא ידי חובה ובא להוציא אדם אחר ידי חובה (לדוגמא בשופר) , זה שלא יצא יברך , אך גם התוקע שיצא ידי חובה יכול לברך כי הוא חייב במצות ערבות (=ערב להוציא את חבירו – ''כל ישראל ערבין זה לזה'') אך כיון שאישה לא חייבת לשמוע קול שופר , אין דין של ערבות לאיש להוציא ידי חובה את האישה ולכן היא תברך. אם התוקע מוציא ידי חובה איש אחר שלא שמע שופר, השומע יברך והאישה תשמע ממנו את הברכות ואין צריכה לברך.

לסיכום: נשים ספרדיות נוהגות כהשולחן ערוך , ואם תוקעים להן בשופר אינן מברכות.

נשים אשכנזיות שתוקעות בשופר לעצמן או לחברותיהן או שתוקעים להן , מברכות לעצמן ואיש התוקע להן לא יברך .

 **סיפור לשולחן שבת :** ראש השנה באי בודד

בתקופת התגלותו של הבעש"ט חי בגרמניה יהודי תלמיד-חכם וירא-שמים ועשיר גדול. לאיש היו בנים רבים, כולם מוכשרים ומחוננים במידות טובות.

כשגדלו הבנים קראם האב אליו ואמר להם: "בניי היקרים, הגיע הזמן שתקיימו את מה שאמרו חכמינו: 'הוי גולה למקום תורה'. הנני נותן לכם בזה את מלוא הרשות לעזוב את הבית וללכת איש איש למקום שליבו חפץ כדי ללמוד תורה. אם יזדמן לכם שידוך הגון, הרשות בידכם להתחתן בשעה טובה ולבנות בית בישראל. רק בקשה אחת לי אליכם: בעוד שלוש שנים מהיום תשובו כולכם הביתה, כדי שאוכל לרוות נחת מכם וכדי שנבלה מעט בצוותא".

הוא נתן לכל אחד מבניו סכום כסף להוצאות הנסיעה וכדומה, בירכם בחמימות והבנים נפוצו על פני כל הארץ.

אחד הבנים, יחיאל מיכל שמו, החליט לנסוע לפולין. הגיעו לאוזניו שמועות על צדיק גדול ובעל מופת שנתגלה בעיר מז'יבוז' והנהיג שם דרך חדשה בעבודת-ה', והוא החליט לנסוע אליו.

כשהגיע יחיאל מיכל אל הבעש"ט נקשרה בו נפשו והוא החליט שזהו מקומו. בשל מוצאו הגרמני זכה בקרב תלמידי הבעש"ט לתואר 'הייקה' ('דייטשיל'). הוא הצטיין בהתמדתו בלימוד התורה, בקדושתו ובמידותיו הטובות, והבעש"ט נתן לו את בתו, אדל, לאשה.

חלפו השנים והגיע המועד שקבע האב לבניו לחזור ולהתאסף בביתו. היה זה בתקופה שלאחר חג-השבועות ורבי יחיאל-מיכל ביקש מרבו וחמיו לברכו שיצליח לשוב למז'יבוז' לימים הנוראים. הבעש"ט בירכו לקראת נסיעתו, אולם לבקשתו לחזור לפני ראש-השנה לא התייחס ולא השיב עליה.

בבית אביו, בסעודה גדולה שערך האב לכבוד בניו, סיפר רבי יחיאל מיכל על הבעש"ט ועל דרכו החדשה בעבודת-ה'. הוא חזר בפני הנוכחים על אחדות מתורותיו המעמיקות של הבעש"ט והכול נותרו פעורי-פה. האב המאושר קרן מנחת ולא יכול היה לשבוע מדברי בנו זה.

רבי יחיאל מיכל לא רצה להשתהות זמן רב בבית אביו, כי רצה לשוב אל הבעש"ט לימים הנוראים. אולם ליתר ביטחון לקח עמו שופר ומחזור של ראש-השנה.

בדרכו עבר רבי יחיאל מיכל דרך יער. שם התנפלו עליו שודדים שנטלו ממנו את כל כספו והעלו אותו על ספינה מלאה אומללים כמותו, שנידונו להימכר לעבדים.

את ימי חודש אלול עשה בספינה זו, כשהוא נתון להשפלה ולעינויים. מה שעודד את רוחו הייתה האמונה בהשגחתו המתמדת של הקב"ה, עיקרון שספג בבית-מדרשו של הבעש"ט. "ודאי יש גם בזה איזו כוונה עליונה", אמר בליבו.

סמוך לראש-השנה התחוללה סערה עזה בים. האונייה טולטלה על-ידי הגלים כאילו הייתה קליפת אגוז. היא הוסטה ממסלולה, כשהרוח סוחפת אותה אל הבלתי-נודע. בערב ראש-השנה התנפצה הספינה אל צוקים חדים שהזדקרו ליד קבוצת איים קטנים, והחלה לטבוע.

למזלו של רבי יחיאל מיכל הצליח להיאחז בקרש ובאמצעותו הגיע אל היבשה. הוא בנה לעצמו סוכה מענפי עצים, אכל מהפירות שמצא על העצים הסמוכים והחל להתכונן לראש-השנה.

בלב נשבר ובכוונה עצומה התפלל רבי יחיאל מיכל ותקע בשופר שהיה עמו, כשהוא מכוון את הכוונות שלמד מרבו. הוא התנתק לגמרי מהתנאים שבהם היה שרוי ונדמה היה לו שהוא ניצב יחד על חבריו הקדושים בבית-מדרשו של הבעש"ט.

מכיוון שהיה מרוכז בתפילתו, לא הבחין באנשים הרבים שנאספו להביט באיש המוזר, העטוף בבגד לבן והעומד וצועק ומשמיע מפעם לפעם קולות משונים מקרן שבידו. האנשים הללו נבהלו מפניו ומיהרו לספר זאת למלך, שבא בעצמו לראות את התופעה.

אחרי שרבי יחיאל מיכל סיים את צעקותיו ואת השמעת הקולות המשונים ונראה היה שכבר 'נרגע', שלח אליו המלך את עבדיו וביקשו לבוא אליו. בבואו שאלו המלך מיהו ומה מעשיו. הוא סיפר למלך את קורותיו וניסה להסביר לו שישנו עם יהודי ושהיום הוא ראש-השנה שבו דן ושופט הקב"ה את העולם כולו.

דבריו עשו רושם גדול על המלך. בימים הקרובים שוחח עמו פעמים רבות ונוכח כי לפניו אדם פיקח ושנון, שחכמה גדולה מפעמת בו. הוא ביקשו להישאר עמו ולסייע לו בניהול הממלכה, אולם רבי יחיאל מיכל הסביר לו שאין ביכולתו להיענות לבקשה זו. ביקשו איפוא המלך שכאשר ישוב לארצו ישלח משם שלוש מאות יהודים שיתיישבו באי זה.

"אם הקב"ה היה רוצה שיהודים יבואו ויתגוררו באי זה, הם היו מוכרחים להגיע לכאן, אפילו אסורים בנחושתיים. ואם הקב"ה לא הביאם לכאן, כנראה שאין זה מקומם", השיב רבי יחיאל מיכל למלך.

תשובתו נשאה חן בעיניו וכעבור ימים אחדים הגיעה לאי ספינה והמלך ליווה אותו בכבוד גדול ונתן לו מתנות יקרות.

בבואו אל רבו הבעש"ט אמר לו: "באי הזה, שאליו גלגלה אותך ההשגחה העליונה, לא היו יהודים מעולם. ואם אתה לא היית מגיע לשם, מתפלל ותוקע בשופר, היו יהודים נאלצים לגלות לשם כדי לגאול את הניצוצות האלוקיים הטמונים שם, כמו בכל מקום אחר בעולם. עכשיו שהיית שם וגאלת את הניצוצות הללו, שוב לא יצטרכו יהודים להיות שם עד ביאת המשיח.